18.2.2022
EL
Επίσημη Εφημερίδα της Ευρωπαϊκής Ένωσης
C 81/25 Τετάρτη 23 Ιουνίου 2021
57.
υπενθυμίζει ότι οι επενδύσεις του ιδιωτικού τομέα θα μπορούσαν να διαδραματίσουν σημαντικό ρόλο με το να συμβάλουν στην οικονομική ανάκαμψη και στην επίτευξη των ΣΒΑ, δεδομένων των αυξημένων αναγκών που δημιουργεί η πανδημία· ζητεί να διερευνηθεί περαιτέρω οι δυνατότητες προσφοράς του ιδιωτικού τομέα και της μεικτής χρηματοδότησης στο πλαίσιο των προσπαθειών ανάκαμψης και οικοδόμησης ανθεκτικότητας· 58. επισημαίνει ότι οι πανδημίες προέρχονται συχνά από ζωονόσους· υπογραμμίζει, ως εκ τούτου, την ανάγκη να υποστηριχθούν εκπαιδευτικά προγράμματα σχετικά με τους κινδύνους της θήρας και του εμπορίου άγριων ζώων, καθώς και σχετικά με την ανάγκη αυστηρότερης προστασίας και αποκατάστασης οικοσυστημάτων και οικοτόπων αλλά και αντιμετώπισης των προβλημάτων που δημιουργεί η βιομηχανικής κλίμακας γεωργία· ζητεί αυξημένη στήριξη προς τις χώρες εταίρους για την αποτροπή της λαθροθηρίας και της παράνομης εμπορίας άγριων ζώων, διασφαλίζοντας ιδίως τη συμμετοχή των τοπικών κοινοτήτων στην προστασία της άγριας πανίδας· θεωρεί ότι πρέπει να διατεθούν περισσότερα κονδύλια της ΕΕ για την προληπτική έρευνα σχετικά με τις διασυνδέσεις μεταξύ ανθρώπινης υγείας, υγείας των ζώων και οικοσυστημάτων, και τούτο προκειμένου να αυξηθεί η ετοιμότητα αντιμετώπισης μελλοντικών υγειονομικών κρίσεων που θα προκληθούν από μεταλλάξεις ζωονοτικής προέλευσης· 59. συντάσσεται με την άποψη ότι η ανθεκτικότητα έναντι μελλοντικών κρίσεων στον τομέα της δημόσιας υγείας πρέπει επίσης να οικοδομηθεί πάνω στην έρευνα για νόσους που προκαλούν σε τακτά χρονικά διαστήματα θανατηφόρες επιδημίες στις αναπτυσσόμενες χώρες· εκφράζει τη λύπη του διότι, προς το παρόν, δεν υπάρχει επαρκής έρευνα για την ανάπτυξη εμβολίων που αποτρέπουν αποτελεσματικά τακτικά επανεμφανιζόμενες νόσους σε αναπτυσσόμενες χώρες, όπως η ελονοσία ή η νόσος Zika· καλεί την ΕΕ και τα κράτη μέλη της να χρηματοδοτήσουν περισσότερο την έρευνα με σκοπό την ανάπτυξη εμβολίων που θα αποτρέπουν μελλοντικές εξάρσεις τέτοιων ασθενειών· 60. επισημαίνει ότι, ακόμη και σε περιόδους κρίσης, η παραγωγή και διανομή τροφίμων πρέπει να παραμένει απόλυτη προτεραιότητα· θεωρεί ότι πρέπει να μειωθεί η εξάρτηση από εξωτερικές πηγές τροφίμων, φυτών, σπόρων και λιπασμάτων και ότι θα πρέπει αντίθετα να αυξηθεί η τοπική και διαφοροποιημένη γεωργική παραγωγή· εκφράζει επ’ αυτού την ικανοποίησή του για τη στήριξη που επιφυλάσσει η ΕΕ στην αγροοικολογία, η οποία πρέπει να ενισχυθεί περαιτέρω· ζητεί να υποστηριχθεί η ανταλλαγή γνώσεων σχετικά με νέους, παλαιούς και ανθεκτικότερους αγροοικολογικούς σπόρους· 61.
υπενθυμίζει ότι οι αναπτυσσόμενες χώρες είναι ανέκαθεν ευάλωτες σε εξωτερικούς κλυδωνισμούς εξαιτίας των περιορισμένων εξαγωγικών βάσεων και των λιγότερο διαφοροποιημένων οικονομιών τους· τονίζει, ως εκ τούτου, ότι μία από τις κύριες προκλήσεις που αντιμετωπίζουν οι αναπτυσσόμενες χώρες είναι η αναρρίχησή τους στην παγκόσμια κλίμακα αξίας χάρη στην οικονομική διαφοροποίηση και στην μετάβαση από ένα μοντέλο παραγωγής προσανατολισμένο στις εξαγωγές προς μία ανάπτυξη βασισμένη στις εγχώριες και περιφερειακές αγορές· τονίζει προς τον σκοπό αυτό τον καίριο ρόλο της περιφερειακής οικονομικής συνεργασίας, της εγχώριας βιομηχανικής πολιτικής και της προαγωγής των επενδύσεων για την αύξηση της εθνικής ή της περιφερειακής αυτονομίας στην παραγωγή βασικών αγαθών και υπηρεσιών· θεωρεί ότι, με τα δεδομένα αυτά, είναι απαραίτητο να επιστρατευθούν χρηματοδοτικές και επιχειρηματικές πρακτικές προκειμένου να προαχθεί η ενσωμάτωση των προτύπων βιωσιμότητας σε ολόκληρη την αλυσίδα επενδύσεων· επαναλαμβάνει ότι η υποχρεωτική δέουσα επιμέλεια των επιχειρήσεων έναντι των ανθρωπίνων δικαιωμάτων και του περιβάλλοντος αποτελούν απαραίτητες προϋποθέσεις για την αποτροπή και τον μετριασμό μελλοντικών κρίσεων, καθώς και για τη διασφάλιση βιώσιμων αξιακών αλυσίδων· 62.
υπογραμμίζει ότι οι επενδύσεις σε δράσεις ανάκαμψης πρέπει να είναι υπεύθυνες, σύμφωνα με τις προαιρετικές κατευθυντήριες γραμμές της CFS για την υπεύθυνη διαχείριση του ιδιοκτησιακού καθεστώτος γης, των αλιευμάτων και των δασών στο πλαίσιο της εθνικής επισιτιστικής ασφάλειας και τις αρχές της CFS για υπεύθυνες επενδύσεις στα συστήματα γεωργίας και τροφίμων, με στόχο τον μετριασμό της κλιματικής αλλαγής και την ενίσχυση της ανθεκτικότητας των ευάλωτων πληθυσμών· 63. καλεί την ΕΕ να ενσωματώσει καλύτερα τα δικαιώματα των παιδιών στην καταπολέμηση της κλιματικής αλλαγής και στις δράσεις της για την προώθηση της ανθεκτικότητας και της ετοιμότητας για την αντιμετώπιση καταστροφών απευθείας σε κοινωνικούς τομείς όπως είναι η εκπαίδευση, η υγεία, η ύδρευση, η διατροφή και η κοινωνική προστασία και η προστασία των παιδιών·
Διασύνδεση ανθρωπιστικής βοήθειας, ανάπτυξης και ειρήνης 64.
υπογραμμίζει ότι η εφαρμογή της διασύνδεσης μεταξύ ανθρωπιστικής βοήθειας, ανάπτυξης και ειρήνης πρέπει να αποτελέσει προτεραιότητα στον προγραμματισμό του NDICI-Global Europe σε ευάλωτες χώρες· καλεί τη ΓΔ ECHO, τη ΓΔ INTPA και τη ΓΔ NEAR της Επιτροπής να εφαρμόσουν συμπληρωματικά προγράμματα που να προσαρμόζονται στις τοπικές συνθήκες και τις τοπικές ευκαιρίες, όποτε είναι δυνατόν, προκειμένου να ενισχύονται αμοιβαία οι διάφορες πτυχές της διασύνδεσης· 65.
υπογραμμίζει την ανάγκη συνεργασίας με τις τοπικές κοινότητες και τις οργανώσεις της κοινωνίας των πολιτών για τον καθορισμό και την εφαρμογή της απάντησης στην κρίση της COVID-19· τονίζει τον ρόλο του Ευρωπαϊκού Σώματος Αλληλεγγύης στην επιτόπια στήριξη των οργανώσεων της κοινωνίας των πολιτών που παρέχουν βοήθεια σε άτομα που έχουν ανάγκη·